钦定古今图书集成/历象汇编/庶征典/第024卷 > 群书备考 > 《中书门下贺日当蚀不蚀表》〈代宗大历十三年〉
## 钦定古今图书集成/历象汇编/庶征典/第024卷 > 群书备考 > 《中书门下贺日当蚀不蚀表》〈代宗大历十三年〉

前人

臣某言：伏见徐承嗣奏，“今月一日法当日蚀，时有澍
雨者。”臣闻日之所躔，行有虚道；至之所会，蚀亦无灾。
况圣以合天，德以禔福，是有幽赞，宜于感通。伏惟宝
应元圣文武皇帝陛下协用五纪，顺用三极，历象日
月，统和阴阳。迺者畴人推策，今朔于辰，非正阳之所
忌，于大明而何损？犹能惧而勤政，实以应天。斋于穆
清，益用恭默。精诚所达，元运相符。圜尺之影，始生于
海上；肤寸之云，忽变于天下。霈然而起，岂止终朝？莫
测应龙之外，潜复踆乌之次。伐鼓用币，悉罢于有司；
润物蕃生，普欢于在野。及乎睿宿，更益清光。同道相
避，则闻昭子之对；当交而变，果征刘卲之言。古今殊
祥，中外所庆。臣等谬陪近侍，喜万恒情。无任忭蹈。谨
表。